**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 17.09.2025, ora 08.00 – 18.09.2025, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 18.09.2025, ora 08.00**

**RÂURI:**

**Debitele au fost în creștere,** ca urmare a precipitațiilor căzute în interval și propagării, pe râurile din bazinele hidrografice: Vișeu, Iza, Siret, Prut, bazinele superioare și mijlocii al Someșului (exceptând bazinul Someșului Mic), Oltului, bazinele superioare ale Argeșului, Ialomiței și doar prin propagare pe cursul superior și mijlociu al Mureșului.

Pe râurile din bazinele hidrografice: Bega Veche, Bega, Timiș, Bârzava, Moravița, Caraș, Nera, Cerna, Jiu, Vedea, bazinul inferior al Oltului, bazinele mijlocii și inferioare ale Argeșului, Ialomiței și pe râurile din Dobrogea, debitele au fost relativ staționare, iar pe celelalte râuri din țară au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari, în jurul și peste valorile medii, pe râurile din bazinele hidrografice: Vișeu, Iza, Lăpuș, Crișul Repede, Bârzava, Moravița, afluenții din bazinul superior al Mureșului și mai mici (sub 30%) pe râurile din bazinele hidrografice: Caraș, Nera, Cerna, Vedea, Argeș, Rm. Sărat, Trotuș, Bârlad, în bazinul inferior al Bistriței, pe afluenții Prutului, pe unii afluenți din bazinele mijlocii și inferioare ale Jiului, Oltului și pe râurile din Dobrogea.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general,** **staționare,** cu excepția râurilor din bazinele hidrografice: Tur, Someș, Crasna, Barcău, Crișuri, Mureș, Jijia și bazinele superioare ale Vișeului, Izei, Oltului, Argeșului, Ialomiței, Buzăului, Rm. Sărat, Putnei, Trotușului, Bistriței, Moldovei, Sucevei, Bârladului, unde vor fi în scădere.

Pe cursurile Siretului, Prutului, cursurile mijlocii și inferioare ale Vișeului, Izei, Buzăului, Rm. Sărat, Putnei, Trotușului, Bistriței, Moldovei, Sucevei și Bârladului și pe cursurile mijocii ale Someșului, Mureșului, Oltului, debitele vor fi în creștere ca urmare a propagării.

Nivelurile pe râuri la stațiile hidrometrice se situează sub **COTELE DE ATENȚIE**.

**DUNARE:**

**Debitul la intrarea în țară (secțiunea Baziaș) în** **intervalul 17 – 18.09.2025 a fost în creștere (2600 m3/s)**, sub media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia – Zimnicea, relativ staționare pe sectorul Giurgiu – Vadu Oii și în scădere pe sectorul Brăila – Tulcea.

**Debitul la intrarea în** **țară (secțiunea Baziaș) va fi în creștere (2700 m3/s).**

În aval de Porțile de Fier debitele vor fi în creștere pe sectorul Gruia – Brăila și relativ staționare pe sectorul Galați – Tulcea.

**2.** **Situaţia meteorologică în intervalul 17.09.2025, ora 08.00 – 18.09.2025, ora 08.00**

**A.N.M.** a emis **o ATENŢIONARE Meteorologică, cod galben:**

**ATENŢIONARE Meteorologică, cod galben -** valabilă în intervalul **17.09.2025, ora 12.00 – 17.09.2025, ora 21.00**, vizând **intensificări ale vântului,** conform căreia: Pe parcursul zilei de miercuri (17 septembrie), în județele Mehedinți și Dolj, vântul va avea intensificări cu viteze la rafală de 50...70 km/h.

*Notă: intensificări ale vântului vor fi local și în restul teritoriului, cu viteze în general de 40...45 km/h, iar la munte de peste 70...80 km/h. Temperaturile maxime vor fi semnificativ mai scăzute față de ziua de ieri.*

**ATENŢIONARE Meteorologică, cod galben -** valabilă în intervalul **18.09.2025, ora 10.00 – 18.09.2025, ora 21.00**, vizând **intensificări ale vântului,** conform căreia: Pe parcursul zilei de joi (18 septembrie), în Moldova, Dobrogea și estul Munteniei, vântul va avea intensificări cu viteze la rafală de 50...70 km/h.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

* - *BACĂU, BRĂILA, BOTOŞANI, CĂLARAŞI, CONSTANŢA, DOLJ, IAŞI, IALOMIŢA, GALAȚI, MEHEDINŢI, NEAMŢ, SUCEAVA, TULCEA, VASLUI şi VRANCEA – ATENŢIONARE Meteorologică, cod Galben*

**În ţara,** vremea s-a răcit în toată țara, mai semnificativ în regiunile sudice, iar valorile termice s-au situat sub cele specifice datei. Cerul a fost temporar noros ziua, iar noaptea variabil la munte și în sud-est și mai mult senin în rest. Au fost averse în Muntenia, în cea mai mare parte a Moldovei, Dobrogei, Olteniei și izolat în celelalte regiuni. Pe crestele Munților Bucegi, trecător, a nins slab. Cantitățile de apă au depășit izolat 15...20 l/mp în Moldova, în Dobrogea și la munte. În sud-est aversele au fost însoțite de descărcări electrice. Vântul a suflat slab și moderat, local cu intensificări în Oltenia, Banat, la munte și izolat în celelalte regiuni (viteze la rafală în general de 40...60 km/h, iar pe crestele montane de peste 70...90 km/h). Temperaturile maxime s-au încadrat între 14 grade la Bârnova și 25 de grade la Mangalia, Amzacea și Jimbolia. La ora 6 se înregistru valori termice cuprinse între 3 grade la Miercurea Ciuc și 17 grade la Drobeta Turnu Severin. În orele dimineților, pe arii restrânse, a fost ceață în Transilvania, Maramureș, Moldova și Muntenia.

***Observație:*** *au fost emise* ***10 atenționări cod galben pentru fenomene meteorologice periculoase immediate.***

**La Bucureşti,** vremea s-a răcit accentuat față de ziua precedentă, astfel că valorile termice diurne au coborât sub mediile multianuale specifice datei. Ziua cerul a fost mai mult noros și temporar a plouat în prima parte a acesteia și din nou spre seară, când au fost averse și descărcări electrice. Noaptea, cerul a fost mult senin. Vântul a suflat slab și moderat. Temperatura maximă a fost de 18 grade la Afumați și Filaret și de 19 grade la Băneasa. La ora 6 se înregistrau 10 grade la Băneasa și 11 grade la Afumați și Filaret.

**3. Prognoza meteorologică în intervalul 18.09.2025, ora 08.00 – 19.09.2025, ora 08.00**

**În ţara,** valorile termice vor fi apropiate de cele specifice datei, exceptând cele diurne din Oltenia și jumătatea de vest a Munteniei unde se vor situa peste mediile climatologice. Ziua cerul va fi variabil, temporar cu înnorări și izolat ploi slabe la munte, în Moldova și posibil pe litoral. Noaptea cerul va fi mai mult senin, cu înnorări în extremitatea de nord a țării, dar condițiile de ploaie vor fi reduse. La munte, la altitudini de peste 2000 m, trecător vor fi posibile fulguieli. Vântul va sufla slab și moderat, cu intensificări în prima parte a intervalului în Moldova, Dobrogea și estul Munteniei, unde vântul va avea intensificări cu viteze de 50...70 km/h, dar și pe crestele Carpaților Meridionali și de Curbură unde rafalele vor depăși 70...80 km/h. Temperaturile maxime se vor situa între 17 și 27 de grade, iar cele minime vor fi cuprinse între 5 și 15 grade, mai scăzute în depresiunile Carpaților Orientali spre 0 grade, unde vor fi și condiții de brumă. Dimineața și noaptea, pe arii restrânse, va fi ceață.

**La Bucureşti,** vremea va fi frumoasă, dar răcoroasă dimineața și noaptea. Cerul va fi variabil ziua și senin noaptea. Vântul va sufla slab și moderat. Temperatura maximă va fi de 24...25 de grade, iar cea minimă de 10...11 grade, mai scăzută în zona preorășenească spre 7 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

**Administrația Bazinală de Apă Crișuri** informează în data de 15.09.2025, în jurul orei 15:45, de existența unui material media pe conturile de socializare a Primăriei Oradea cu o posibilă poluare a apei pârâului Peța, în spatele blocurilor Prima Residence din Municipiul Oradea, județul Bihor. Din filmare reiese că apa este de culoare maro, iar persoana care a postat spune ca miroase urât. A fost sesizată echipa de intervenție în caz de poluare a ABA Crișuri care se deplasează în teren.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**A.N.M.A.P.-D.J.M. Dâmbovița** revine cu informații referitoare la incendiul izbucnit în data de 16.09.2025, în jurul orei 21.46, în comuna Băleni, județul Dâmbovița, în care au ars cca 10 t de deșeuri menajere depozitate necontrolat pe o suprafaţă de 100 mp, precizând că acesta a fost stins în jurul orei 23.22 de I.S.U. Dâmbovița.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**